open-index/open-wikipedia-markdown huggingface dataset:
נישיזו צוקהארה

**נישיזו צוקהארה** (ביפנית: 塚原 二四三; 3 באפריל 1887 - 10 בינואר 1966) היה אדמירל בצי הקיסרי היפני במהלך מלחמת העולם השנייה.

## ביוגרפיה
צוקהארה נולד במחוז פוקואי. הוא סיים את לימודיו באקדמיה הימית הקיסרית במחזור ה-36 במקום ה-20 מתוך 119 צוערים. לאחר מכן שירת כפרח קצונה על סיפון הסיירות "סויה" ו"איווטה", ועל סיפון אוניית המערכה "אוקינושימה". לאחר שקיבל את דרגת האנסיין ב-1910 שירת באוניית המערכה "שיקישימה" ולאחר מכן במשחתת "יודאצ'י"

ב-29 בנובמבר 1929 קיבל דרגת קפטן, ואת הפיקוד על הסיירת "אוי". בהמשך פיקד על ספינות נוספות, וב-1933 קיבל את הפיקוד על נושאת המטוסים אקאגי.

בנובמבר 1935 קיבל דרגת אדמירל משנה, ופיקד על מספר אסקדרונים, ובנובמבר 1939 קיבל דרגת תת-אדמירל. לאחר שפיקד על הבסיס הימי בצ'ינקאי שבקוריאה, התמנה למפקד הצי האווירי ה-11 ב-1942.

עם פרוץ המערכה באסיה ובאוקיינוס השקט, השתתף הצי האווירי ה-11 במערכה בפיליפינים (1941–1942), ולאחר מכן סייע לכוחות הצבא היפני הקיסרי במהלך המערכה באיי שלמה והמערכה בגינאה החדשה. לאחר שבעלות הברית נחתו בגוודלקנל וכבשו את טולאגי ב-8 באוגוסט 1942, העביר צוקהארה את מפקד הצי האווירי ה-11 לבסיס הצי היפני הגדול ברבאול שבבריטניה החדשה, ופיקד משם על הפעילות האווירית בזירה. בספטמבר 1942 הוא חלה ונאלץ לעזוב את הצי האווירי ה-11. תת-אדמירל ג'ינאיצ'י קוסאקה החליפו בתפקיד.

לאחר שהבריא ממחלתו, התמנה צוקהארה למפקד פיקוד התעופה הימית, ומילא תפקיד זה עד ספטמבר 1944. לאחר מכן קיבל את הפיקוד על בסיס הצי הקיסרי ביוקוסוקה, וב-15 במאי 1945 קיבל דרגת אדמירל.

לאחר כניעת יפן פרש צוקהארה מהצי, ולאחר מכן ניהל חיים פרטיים.

אדמירל נישיזו צוקהארה נפטר ב-10 בינואר 1966 בטוקיו.

## קישורים חיצוניים


* Nishida, Hiroshi. Tsukahara, Nishizo, Imperial Japanese Navy.
* Tsukahara Nizhizo (1887-1966), The Pacific War Online Encyclopedia.


קטגוריה:אנשי צבא יפנים במלחמת העולם השנייה
קטגוריה:אדמירלים יפנים
קטגוריה:יפנים שנולדו ב-1887
קטגוריה:יפנים שנפטרו ב-1966
הנס-גאורג שוורצנבק

**הנס-גאורג "קאטשה" שוורצנבק** (בגרמנית: **Hans-Georg (Georg) "Katsche" Schwarzenbeck**; נולד ב-3 באפריל 1948 במינכן, גרמניה) הוא כדורגלן עבר גרמני ששיחק לאורך כל קריירת הבוגרים שלו בבאיירן מינכן ובנבחרת מערב גרמניה בעמדת הבלם.

## קריירה
לשוורצנבק 416 הופעות במדי באיירן מינכן, נתון הממקם אותו, נכון לשנת 2015, במקום הרביעי ברשימת שיאני ההופעות של הקבוצה בכל הזמנים. שוורצנבק מחזיק בתארים קבוצתיים רבים, כמו שלוש זכיות בגביע אירופה לאלופות, שש אליפויות בבונדסליגה ושלושה גביעים בגרמניה, ומשתייך להיכל התהילה של באיירן מינכן. כמו כן, היה חלק מנבחרת גרמניה המערבית שזכתה במונדיאל 1974 וביורו 1972, והופיע 44 פעמים בנבחרת גרמניה המערבית.

בגמר גביע אירופה לאלופות 1974 הבקיע שוורצנבק שער שוויון בהארכה מול אתלטיקו מדריד, שכפה שוויון 1–1, שמשמעותו משחק חוזר. במשחק החוזר ניצחה באיירן מינכן בתוצאה 0–4 וזכתה בגביע האלופות הראשון מבין שלושה ברצף.

## תארים
;באיירן מינכן
*אליפות גרמניה (6): 1968/1969, 1971/1972, 1972/1973, 1973/1974, 1979/1980, 1980/1981 
*הגביע הגרמני (3): 1966/1967, 1968/1969, 1970/1971
*גביע אירופה לאלופות (3): 1973/1974, 1974/1975, 1975/1976
*גביע המחזיקות: 1966/1967
*הגביע הבין-יבשתי: 1976
;נבחרת מערה גרמניה
*גביע העולם: 1974
*אליפות אירופה: 1972
**סגנית: 1976

## קישורים חיצוניים

* הנס-גאורג שוורצנבק בהיכל התהילה של באיירן מינכן

 
 

קטגוריה:כדורגלני באיירן מינכן
קטגוריה:בלמי כדורגל גרמנים
קטגוריה:כדורגלנים גרמנים
קטגוריה:כדורגלני נבחרת גרמניה המערבית
קטגוריה:כדורגלני מונדיאל 1974
קטגוריה:כדורגלני מונדיאל 1978
קטגוריה:כדורגלני יורו 1972
קטגוריה:כדורגלני יורו 1976
קטגוריה:גרמנים שנולדו ב-1948
סן-סולפיס (קנטון וו)

**סן-סולפיס** (בצרפתית: **Saint-Sulpice**, מילולית: סולפיס הקדוש), שבקנטון וו (להבדיל מעשרות יישובים עם שם זהה בעולם דובר הצרפתית), היא עיירה ופרוור יוקרה של העיר לוזאן. יישוב זה מוזכר בכתובים לראשונה, בשנת 1228, בשם לטיני בעל משמעות זהה לזו הקיימת היום.
## גאוגרפיה
סן-סולפיס מוכרת כרשות מוניציפלית והיא אחת מצבר של שמונה פרוורים של לוזאן, המהווים את המחוז "הלוזאנאים המערביים" (Ouest Lausannois), שהוא אחד מעשרת מחוזותיו של קנטון וו. גבולה המזרחי של סן-סולפיס הוא התחום העירוני של לוזאן, גבולה המערבי הוא גבול מחוז מורז', גבולה הצפוני הוא פרוור של לוזאן, בשם "אקובלן" וגבולה הדרומי הוא חוף אגם ז'נבה. שטחה של סן-סולפיס הוא כמעט שני קילומטרים רבועים והיא בצורה מוארכת, עם רצועת החוף ארורה.

בתי היישוב הם בעיקר קוטג'ים. נכון לשנת 2000, היו ביישוב כ-1,400 יחידות דיור וכמעט 3,000 תושבים. נכון לדצמבר 2014, היו ביישוב כ-3,500 תושבים. במהלך העשור הראשון של שנות האלפיים, קצב הבינוי ביישוב היה נמוך. כ-35% משטחו מוקצים לשדות חקלאיים, ליער, לפארקים ציבוריים ולמתקני ספורט.

הכנסייה הקתולית העתיקה על שם סאנט-מריי-מדלן (מרים המגדלית), ומבנה המנזר הסמוך לה ביישוב, הוכרזו כאתר מורשת לאומי שווייצרי. שרטוט חזית הכנסייה משמש כסמלו של היישוב.


St-Sulpice.JPG|בניין עיריית סן-סולפיס, על רקע אגם ז'נבה והרי האלפים הצרפתיים.
Plage du Pélican.jpg|פסל שחף בגן ציבורי, בחוף סן-סולפיס


## קישורים חיצוניים

* 

קטגוריה:וו (קנטון): קומונות
קטגוריה:לוזאן
קטגוריה:יישובים לחוף אגם ז'נבה
תיאטרון בטאקלאן

[ממוזער|250px|שמאל|תיאטרון בטאקלאן, [2008]]
[ממוזער|250px|שמאל|תיאטרון בטאקלאן, בסביבות [1900]]
**תיאטרון בטאקלאן** (בצרפתית: **Le Bataclan**) הוא אולם תיאטרון השוכן ברובע ה-11 בפריז.

האולם נבנה בשנת 1864 על ידי האדריכל שארל דובאל. שמו נלקח משם האופרטה "בא-טא-קלן" מאת ז'אק אופנבך.

ב-13 בנובמבר 2015 נרצחו באולם יותר מ-80 צופים, בפיגוע הגדול מבין פיגועי נובמבר 2015 בפריז.

## היסטוריה
בטאקלאן נוסד כבית קפה מזמר גדול בסגנון סיני, שבו בית קפה ואולם תיאטרון בקומת הקרקע ואולם ריקודים בקומה שמעליה. התקיימו בו קונצרטים, אך הוא נודע בעיקר במופעי וודוויל של אז'ן סקריב, ז'אן-פרנסואה באייר , מלסוויל  ותאופיל מריון דומרסן .

האולם נפתח לציבור ב-3 בפברואר 1865. הוא החליף בעלים פעמים אחדות. לאחר 1910 עבר האולם שיפוץ, ושימש רק למופעי רביו, בהם של מוריס שבלייה. בשנת 1926 האולם נמכר והוסב לבית קולנוע. בשנת 1933 פרצה שרפה באולם. בשנת 1950 הרסו חלק מהאולם, כדי להתאימו לדרישות הבטיחות החדשות. בשנת 1969 נסגר בית הקולנוע, והאולם חזר לשמש כתיאטרון. כיום משמש האולם למופעי רוק ופופ, סטנד-אפ ודיסקו.

בשנת 2006 שוחזרה חזית הבניין לצבעיה המקוריים, אך גג הפגודה של המבנה אינו קיים עוד.

בשנת 2008 היו בעלי האולם יהודים (מאז מכרו אותו), וקיבלו איומים ממוסלמים ופרו-פלסטינים עקב אירועי תמיכה בישראל שנערכו באולם.

ב-13 בנובמבר 2015, כשעה לאחר תחילת הופעה של להקת הרוק האמריקאית Eagles of Death Metal, נכנסו לאולם ארבעה מחבלים חמושים ברובי סער AK-47 (קלשניקוב). אנשים בקהל העידו על קריאות "אללה אכבר", שלאחריהן החלו המחבלים בירי שיטתי ובזריקת רימונים לעבר הקהל באולם במשך כעשרים דקות. בשעה 22:00 בערך החלו המחבלים לאסוף כ-60–100 בני ערובה, בזמן שהמשטרה נערכה מחוץ לאולם. חברי להקת הרוק נמלטו ללא פגע. בשעה 00:15 החלה מתקפה של השוטרים על המחבלים שבאולם. שלושה מהמחבלים פוצצו עצמם באמצעות חגורות נפץ, והרביעי נהרג בידי המשטרה, ובנפילתו התפוצצה חגורת הנפץ שלו. אדם שהיה בקהל סיפר לכתבים כי המחבלים דיברו על סוריה. האירוע הסתיים בשעה 00:58. בפיגוע, הגדול מבין פיגועי נובמבר 2015 בפריז, נהרגו 89 אנשים ונפצעו כ-200 מבין 1,500 צופים שהיו באולם.

## קישורים חיצוניים

* 

## הערות שוליים

קטגוריה:קצרמר מבנים
קטגוריה:פריז: מבנים
בטאקלאן
קטגוריה:הרובע האחד-עשר של פריז
קטגוריה:צרפת: אולמות קונצרטים
AliExpress

טקסט=לוגו חברת-הבת הקודם (בין השנים 2015-2024)|מסגרת|הלוגו הקודם שהיה בשימוש חברת־הבת (בין השנים 2015–2024)
**AliExpress** (בסינית: **全球速卖通**, תעתיק: **עליאקספרס** / **עלי אקספרס**) היא חנות רכישה מקוונת הפועלת בסין, שנמצאת בבעלות **[[קבוצת עליבאבא]]** (**[[עליבאבא|Alibaba Group]]**) הסינית. האתר הושק בשנת 2010 והוא שחקן משמעותי בתעשיית המסחר האלקטרוני הגלובלית.
[ממוזער|ביתן עליאקספרס בסמוך ל[תחנת הרכבת לנינגרדסקי שבמוסקבה, רוסיה]]
האתר משמש כשוק דיגיטלי (מרקטפלייס), המתווך בין חברות ויצרנים מקצה אחד (לרוב, תוצרת סין) – לבין לקוחות פוטנציאליים בקצה השני. האתר אינו מאפשר לחברות וליצרנים לקדם ולשווק על ידי פרסום מקוון. המוצרים מוצעים לרוכשים מרוב המקומות בעולם, ונגישים באמצעות תמיכה במגוון שפות ומנגנון שילוח בינלאומי עם אספקה מהירה, באופן יחסי. הפלטפורמה ידועה גם בשימוש נרחב שנעשה בה בקופונים וקודי הנחה כדי למשוך קונים.
נכון לתחילת העשור ה־2 של המאה 21, AliExpress היה אתר המסחר הפופולרי ביותר בישראל, ברוסיה, וכן אחד מהאתרים הפופולריים ביותר בברזיל.
## ראו גם
***[[קבוצת עליבאבא]]** – חברת־האם של עליאקספרס
** Alipay
** קבוצת לזדה
** טאובאו
** יואוקו
** AliOS
**Tencent
*SHEIN – אתר מקוון דומה המתמקד במסחר בביגוד תוצרת סין וסינגפור
**[[Made in China]]*
* כלכלת הרפובליקה העממית של סין
**"פרויקט מגן מוזהב" ("חומת האש הגדולה") של המשרד לביטחון הציבור של סין
***יחידה 61398
## קישורים חיצוניים

* 

## הערות שוליים

קטגוריה:שירותי אינטרנט
קטגוריה:חברות סיניות
קטגוריה:אתרי אינטרנט סיניים
קטגוריה:אתרי אינטרנט שהושקו ב-2010
קטגוריה:בתי מכירות פומביות
קטגוריה:חברות מסחר אלקטרוני
קטגוריה:חברות טכנולוגיה סיניות
קטגוריה:אתרי אינטרנט בסינית
קטגוריה:אתרי מסחר אלקטרוני סיניים
ליל המסכות: 20 שנה אחרי

"**ליל המסכות: 20 שנה אחרי**" (בעברית: ***Halloween H20: 20 Years Later***) הוא סרט סלאשר אמריקאי, אשר בוים על ידי סטיב מינר ובו מככבים ג'יימי לי קרטיס, אדם ארקין, מישל ויליאמס וג'וש הארטנט. זהו הסרט השביעי בסדרת סרטי ליל המסכות אשר מהווה המשך לשני הסרטים הראשונים בסדר ונעשה לציון 20 שנה מאז יצא הסרט הראשון בסדרה, הסרט מתמקד בהתאוששות של לורי מאורעי ומחליטה לזייף את מותה על מנת להסתתר ממייקל אך הוא מוצא אותה שוב.

הסרט יצא לראשונה ב-5 באוגוסט 1998 בארצות הברית וגרף 75 מיליון דולר כנגד תקציב של 17 מיליון דולר. הביקורות על הסרט היו חיוביות ברובם אשר רבים מהמבקרים ראו את הסרט כטוב ביותר בסדרה. בשנת 2002 יצא סרט נוסף בסדרה.

## עלילה
עלילת הסרט מתרחשת בשנת יציאתו, באותה תקופה לורי נחשבת כנעדרת לאחר שעברה תאונת דרכים וככל הנראה נהרגה. בינתיים מייקל מגיע אל בית הפנסיה של ד"ר סם לומיס בלנגדון, אילינוי. עמיתתו לשעבר של לומיס, מריון צ'יימברס, שטיפלה בד"ר לומיס עד למותו, מגיעה ומגלה כי התיק על לורי נעלם. לאחר מכן מייקל רוצח אותה, את שכנתה המתבגרת ג'ימי ואת חבר טוני, ולאחר מכן הוא עוזב עם התיק של לורי.

בסאמר גלן, קליפורניה, לורי, לאחר שזייפה את מותה כדי להתחבא ממייקל, חיה תחת שם בדוי, ומנהלת קריירה באקדמיית הילקרסט, פנימייה פרטית. עם זאת, לורי רחוקה מלהיות מאושרת, מכיוון שהאירועים הטרגיים משנת 1978 עדיין רודפים אותה והיא חיה בפחד שמייקל יחזור אליה. בינתיים מייקל נראה גונב מכונית ובקמפוס האקדמיה התלמידים יוצאים לטיול, ומשאירים רק את לורי, וויל יועץ ההדרכה, המאבטח רוני ג'ונס, בנה של לורי, ג'ון, וחברתו מולי קרטוול. איתם בנוסף גם נשארו חבריהם לכיתה צ'רלי דברו וחברתו שרה וויינתרופ (ג'ודי לין אוקיף), שעורכים מסיבת ליל כל הקדושים במרתף בית הספר.

מאוחר יותר באותו לילה, לורי חושפת בפני וויל את זהותה האמיתית, כשמייקל מגיע עם משאית ישנה גנובה להילקרסט והורג את צ'רלי ושרה ולאחר מכן הוא מתחיל במרדף אחר ג'ון ומולי דרך שטח בית הספר. וויל ולורי מצילים את ג'ון ומולי ממייקל, והוא ולורי נפגשים פנים מול פנים בפעם הראשונה מזה עשרים שנה. וויל יורה בטעות ברוני, שסייר במסדרון, מכיוון שחשב שהוא מייקל, ומייקל הורג את וויל בזמן שוויל ולורי בוחנים את גופתו של רוני.

לורי מצליחה להביא את ג'ון ומולי למקום מבטחים, לפני שהיא מתכנתת להתמודד עם מייקל. לאחר מכן לורי מתעממת עם מייקל, היא דוקרת את מייקל פעמים רבות ודוחפת אותו מעל המרפסת. היא מתכוננת לדקור אותו שוב, אך רוני, ששרד את הירי, משכנע אותה לעצור. המשטרה מגיעה למקום והם מכניסים את מייקל לתוך טנדר של חוקר מקרי המוות, אך לורי גונבת את הטנדר כדי להרוג את מייקל לתמיד. מייקל מתעורר ותוקף את לורי, שבולמת בפתאומיות, וגורמת למייקל לעוף על השמשה הקדמית. לאחר מכן היא ממשיכה לנסוע במורד גבעה תלולה. בגבעה לורי מפילה את האוטו מהגבעה והאוטו מתרסק בתוך עץ. מייקל נלכד מייקל בין העץ לטנדר ולורי מנצלת את ההזדמנות בשביל לערוף את ראשו בגרזן.

## הצלחה מסחרית
הסרט גרף 75 מיליון דולר (כנגד תקציב של 17 מיליון דולר) ובכך הפך לסרט שגרך הכי הרבה כסף בסדרת סרטי ליל המסכות עד לאותה עת. בארצות הברית הוא גרף כ-55 מיליון דולר כאשר כבר בסוף השבוע הראשון ליציאתו גרף 16 מיליון דולר ו-24.7 מיליון דולר סך הכל בשבוע מלא. בגרמניה הסרט זכה גם להצלחה גדולה במיוחד כאשר גרף כ-3.5 מיליון דולר. סך הכל הסרט גרף 20 מיליון דולר בכל העולם.

## קישורים חיצוניים
* 

## הערות שוליים

קטגוריה:סרטי סלאשר אמריקאיים
קטגוריה:ליל המסכות
קטגוריה:סרטי אימה אמריקאיים משנת 1998
קטגוריה:סרטי המשך חלופיים
Eagles of Death Metal

**Eagles of Death Metal** היא להקת רוק אמריקאית שמקורה בקליפורניה. הלהקה הוקמה בשנת 1998 על ידי ג'סי יוז וג'וש הומי (סולן להקת קווינס אוף דה סטון אייג'), שהם החברים הקבועים היחידים בלהקה. לצדם מנגנים נגנים מתחלפים. הלהקה מאופיינת בסאונד דיסטורשן כבד של הגיטרה ולעיתים גם על גיטרת הבס, בעוד השירה נוטה לקפוץ לתדרים גבוהים.

למרות שם הלהקה (בתרגום לעברית: "העיטים של דת' מטאל") היא אינה להקת דת' מטאל. ג'סי יוז הסביר כי השם נלקח כהשראה מלהקת האיגלס. יוז ידוע באינטראקציה שלו עם הקהל בהופעות חיות.

ב-12 ביולי 2015 הופיעה הלהקה בתל אביב במועדון הבארבי וחוממה בידי הלהקה המקומית קין והבל 90210. במהלך ההופעה סיפר יוז לקהל כי קיבל פנייה מרוג'ר ווטרס לפני הגעתו לישראל, שבה ביקש ווטרס מהלהקה להימנע מהופעה בישראל. לדברי יוז, הוא לעולם לא היה מחרים את ישראל ודחה את רוג'רס בשתי מילים: ".

ב-13 בנובמבר 2015 הופיעה הלהקה ברובע ה-11 של פריז בתיאטרון בטאקלאן בפני קהל המונה כ-1,500 אנשים, בזמן שהתרחשה מתקפת טרור. ארבעה חמושים שנכנסו למופע החלו לירות לכל עבר ולהשליך רימונים, ובהמשך פוצצו עצמם בעזרת חגורות נפץ. 89 אנשים נרצחו באירוע ויותר מ-200 נפצעו. חברי הלהקה הצליחו להימלט מהתיאטרון דרך דלת אחורית בבמה. איש צוות אחד,ניק אלכסנדר שמכר את מוצרי הלהקה בהופעה, נהרג במהלך הפיגוע והלהקה ביטלה את סבב ההופעות שלה. בפברואר 2016 חזרה הלהקה לפריז וערכה הופעה באולם אולימפיה.

ב-5 בספטמבר 2016 הופיעה הלהקה בשנית בישראל, גם הפעם במועדון הבארבי.

## דיסקוגרפיה
### אלבומי אולפן

* *Peace, Love, Death Metal* (2004)
* *Death by Sexy* (2006)
* *Heart On* (2008)
* *Zipper Down* (2015)
* *EODM Presents Boots Electric Performing the Best Songs We Never Wrote* (2019)

## קישורים חיצוניים

* 

* ריאיון עם חברי הלהקה על מתקפת הטרור בפריז, באתר YouTube, 25 בנובמבר 2015  

## הערות שוליים

קטגוריה:להקות רוק אמריקאיות
קטגוריה:להקות מטאל
קטגוריה:צמדים מוזיקליים אמריקאיים
קטגוריה:להקות שהוקמו בשנת 1998
קטגוריה:קליפורניה: להקות
תומאס לינדל

**תומאס רוברט לינדל** (באנגלית: **Tomas Robert Lindahl**; נולד ב-28 בינואר 1938) הוא רופא-ביוכימאי שוודי-בריטי, המתמחה בחקר מחלת הסרטן.

בשנת 2015 זכה בפרס נובל לכימיה בשיתוף עם הכימאי הטורקי עזיז סנג'אר והכימאי האמריקאי פול מודריץ' על מחקריהם הנפרדים בנושא תיקון DNA.

## קורות חייו
לינדל נולד בסטוקהולם, בירת שוודיה לפולקה לינדל ואתל הולטברג.

בשנת 1967, בגיל 30, השלים את לימודי הדוקטורט בביוכימיה במכון קרולינסקה, מערבית לסטוקהולם.

בשנת 1970 הוסמך לינדל לרופא.

לאחר השלמת הדוקטורט, נסע לינדל ללימודי פוסט-דוקטורט באוניברסיטת פרינסטון בארצות הברית. במסגרת עבודתו התוודע לשאלת המחקר של מנגנוני התיקון של הדנ"א. וגילה את הקלות היחסית בה היא נפגמת. לינדל הגיע למסקנה כי לא תיתכן אפשרות שהחומר הגנטי שלנו יציב במשך כל החיים, ללא סיוע. תובנה זו פתחה את הדרך לתחום מחקר חדש - חקר הנוקלאוטידים, קבוצה של תרכובות אורגניות שקיימת בכל היצורים החיים ומרכיבים את החומר התורשתי. במחקריו גילה לינדל את חולשתו הכימית של הציטוזין (אחד מחומרי הנולאוטידים), שנוטה לאבד בקלות חומצות אמינו ועשוי להביא לשינוי במידע גנטי.

בשנת 1974 פרסם לינדל את ממצאיו בתחום הנוקלאוטידים. מחקר זה היווה את הבסיס למחקר ארוך שנים בתחום תיקון ה-DNA, אשר הקנה לו את פרס נובל לכימיה בשנת 2015.

בין השנים 1978-1982, עבד לינדל כמרצה לכימיה רפואית באוניברסיטת גטבורג שבשוודיה.

בשנת 1981 עבר לינדל להתגורר באנגליה והחל לעבוד כחוקר במכון לחקר הסרטן בלונדון. בין השנים 1986-2005, ניהל את מעבדות המחקר של המכון במחוז הרטפורדשייר. לינדל המשיך לעבוד במכון עד לשנת 2009.

לינדל כתב מחקרים רבים בתחום תיקון DNA והגנטיקה של הסרטן.

## פרסים
בשנת 2015 זכה לינדל בפרס נובל לכימיה במשותף עם עזיז סנג'אר ופול מודריץ' על מחקריהם בנושא תיקון DNA ועל כך שהצליחו לפצח ולמפות ברמה המולקולרית את המכניזם שבאמצעותו מצליחים התאים לתקן דנ"א פגום ולשמור על המידע הגנטי.

## קישורים חיצוניים

* 

* 
* איתי נבו, תיקון טעויות מציל חיים, באתר רשת ב, 7 באוקטובר 2015
* ד"ר משה נחמני, תומאס לינדהל, אחד מזוכי פרס נובל לכימיה 2015: "החיים מתקיימים – ולכן הדנ"א חייב להיות בר-תיקון", באתר הידען, 7 באוקטובר 2015
* 

קטגוריה:זוכי פרס נובל לכימיה
קטגוריה:זוכי פרס נובל בריטים
קטגוריה:זוכי פרס נובל שוודים
קטגוריה:רופאים בריטים
קטגוריה:רופאים שוודים
קטגוריה:זוכי מדליית קופלי
קטגוריה:זוכי המדליה המלכותית
קטגוריה:מהגרים משוודיה לממלכה המאוחדת
קטגוריה:בוגרי מכון קרולינסקה
קטגוריה:בריטים שנולדו ב-1938
קטגוריה:חברי האקדמיה אירופיאה
הלוזאנאים המערביים

בשווייץ, מחוז **הלוזאנאים המערביים** (בצרפתית: Ouest Lausannois, באיטלקית: I lucani occidentali), הוא מחוז של קנטון וו, הגובל במערב העיר לוזאן ומורכב משמונה פרוורים של עיר זו. שמונת הפרוורים הם (מדרום לצפון וממערב למזרח) סן-סולפיס, אקובלון (Écublens), שוונה פרה-רנאן (Chavannes-près-Renens), רנאן, פרי (Prilly), בוסיניי פרה לוזאן (Bussigny-près-Lausanne), קריסייר (Crissier) ווילר סנט-קרואה (Villars-Sainte-Croix). המחוז גובל גם בחוף אגם ז'נבה וכול רצועת החוף שלו נמצאת בשטח היישוב סאן-סולפיס. לרוב הפרוורים האלו יש רצף של שטח בנוי עם העיר לוזאן.

סך כל שטח שמונת היישובים האלו הוא 26.35 קילומטרים רבועים ומניין כל התושבים שבכולם, נכון לדצמבר 2014, הוא 71,838 איש. צפיפות האוכלוסייה ביישובים אלו אינה אחידה - שטח כל אחד משני היישובים הקטנים ביותר ביניהם הוא 1.65 קמ"ר אך באחד מיישובים אלו, וילר סנט-קרואה, נספרו כ-670 תושבים ובשני, שוונה פרה-רנאן, נספרו כ-7,210 תושבים. כרבע משטח כלל המחוז משמש כשדות חקלאות וכ-15% ממנו מוקצה ליער. מתוך שאר השטח, חלק מוקצה לפארקים ציבוריים ומתקני ספורט, או שמוכרז כקרקע לא מנוצלת.

לכול אחד מיישובים אלו מוגדר כרשות מקומית; יש לו תחנת משטרה משלו ובית עירייה משלו. מנהלת כלל המחוז יושבת ביישוב רנאן.

לרכבת של חברת הרכבות הפדרלית השווייצרית יש תחנה ברנאן, אך רק רכבות בין עירוניות, שאינן רכבות אקספקס, עוצרות בה. תושבי המחוז, שרוצים לנסוע למרחקים ארוכים במיוחד, מגיעים בתחבורה הציבורית המקומית אל תחנת הרכבת של לוזאן. קו M1 של הרכבת הקלה של לוזאן דרך רנאן ושוונה פרה-רנאן וגם דרך שולי אקובלון וקו LEB שלה עובר דרך היישוב פרי. אל המחוז מגיעה גם מערכת האוטובוסים המקומית של לוזאן.


Temple Renens.jpg|הכנסייה הפרוטסטנטית ברנאן
Ecublens VD ag1.jpg|רחוב באקובלן
Bloc n1 Renens.jpg|חלק מחזית בית משותף גדול ברנאן


## קישורים חיצוניים

* 

## הערות שוליים

קטגוריה:וו (קנטון): גאוגרפיה
קטגוריה:לוזאן
קטגוריה:שווייץ: מחוזות
Alles mit Gott und nichts ohn' ihn, רי"ב 1127

200px|ממוזער|שמאל|ויליאם ארנסט, דוכס סקסה-ויימאר
**Alles mit Gott und nichts ohn' ihn** (בעברית: הכל עם אלוהים ומאום בלעדו) רי"ב 1127, היא קנטטה שהלחין יוהאן סבסטיאן באך. הוא ביצע את היצירה באוקטובר 1713 לכבוד יום הולדתו ה-52 של פטרונו, ויליאם ארנסט, דוכס סקסה-ויימאר .

הקנטטה לא הייתה ידועה עד מאי 2005, אז גילה אותה החוקר מיכאל מול (Michael Maul) במסגרת עבודתו במוסד "ארכיב באך" החוקר את חייו ועבודתו של באך. הפעם הקודמת שנמצאה יצירה לא ידועה של באך, הייתה 70 שנים קודם לכן, ב-1935.

## היסטוריה ומילים
ב-1708 מינה הדוכס את באך לתפקיד נגן עוגב ומנהל הקונצרטים בבית התפילה הדוכסי בוויימאר. המוטו של הדוכס היה המשפט בלטינית *Omnia cum Deo et nihil sine eo*. התאולוג יוהאן אנטון מיליוס (Johann Anton Mylius) תרגם אותו  לגרמנית, וכתב טקסט שמבוסס עליו ומהלל את הדוכס. הקנטטה מורכבת משנים-עשר חלקים, כאשר כל אחד מהם נפתח במוטו. הוא שילב כאקרוסטיכון את שמו של הדוכס שמורכב מהאות הראשונה של המילה השלישית בשורה השנייה של כל חלק. 

דפי הפרטיטורה נמצאו בספריית הדוכסית אנה אמליה בויימאר.

## מבנה והרכב מבצע
הקנטטה היא למעשה אריה לסופרן שמלווה בשני כינורות, ויולה, צ'לו ובאסו קונטינואו. המוזיקה פשוטה וחוזרת על עצמה במבנה סטרופי.

## הקלטות
זמן קצר לאחר גילויה החלו מנצחים לבצע הקלטות שלה, בהם ג'ון אליוט גרדינר וטון קופמן.

## קישורים חיצוניים

* 
* 

## הערות שוליים

קטגוריה:קנטטות מאת יוהאן סבסטיאן באך
מאוריץ, נסיך אורנז'

**מאוריץ, נסיך אורנז**' (בהולנדית: ***Maurits van Oranje***; 14 בנובמבר 1567 - 23 באפריל 1625) היה מנהיג צבאי ומדיני הולנדי, דמות מפתח בהתגבשותה של הרפובליקה ההולנדית ובגיבוש עצמאותה הלאומית. כיהן כ"סטאדהאודר", מנהיג צבאי ופוליטי, של כמה מהפרובינציות ההולנדיות, ומילא תפקיד מרכזי במאבק לעצמאות מידי השלטון הספרדי במהלך מלחמת שמונים השנים. נודע במיוחד בזכות כישוריו הצבאיים, שהובילו לשורת ניצחונות חשובים מול הכוחות הספרדיים, ובזכות תרומתו להתפתחות תורות לחימה מודרניות. שלטונו התאפיין בשיתוף פעולה ולעיתים גם במתחים עם יוהאן ואן אולדנברנוולט, עד לסכסוך הפוליטי החריף ביניהם שהסתיים בהוצאתו להורג של האחרון.

מדינת האיים מאוריציוס נקראה על שמו.

## ביוגרפיה
### בצעירותו
מאוריץ נולד בטירת דילנבורג (Dillenburg) שבנסאו, שהייתה באותה עת חלק מהאימפריה הרומית הקדושה. הוא היה בנם של וילם השתקן, מייסד הרפובליקה ההולנדית, ושל אנה מסקסוניה. שמו ניתן לו על שם סבו מצד אמו, מוריץ, הנסיך הבוחר מסקסוניה, שהיה ממפקדי הצבא הבולטים של תקופתו. בשנת 1584 נרצח אביו, ומאוריץ ירש את תפקידו כסטאדהאודר במחוזות השונים של הולנד. בשנת 1587 מונה לקפיטן-גנרל של הצבא, על אף שהתפקיד היה מיועד לרוברט דאדלי, רוזן לסטר, שבעקבות כך חזר לאנגליה.

### קריירה צבאית
מאוריץ זכה לתהילה רבה כאסטרטג צבאי לאחר שניהל את המרד ההולנדי נגד ספרד בהצלחה רבה והפך להיות הגנרל-אדמירל הראשון בהיסטוריה. מאוריץ החיה ושיפר את הדוקטרינות הצבאיות הקלאסיות של וגטיוס, וחידש את התפיסות האירופאיות בכל הקשור לחימוש ולאימונים צבאיים. הקים אקדמיה צבאית, ולימד בה חידושים בתחומי הלוגיסטיקה, ההדרכה והכלכלה בצבאות המודרניים. בין תלמידיו היו אחיינו אנרי דה לה טור ד'אוברן, ויקונט דה טורן וגוסטב השני אדולף, מלך שוודיה.

אולם למרות כל ניצחונותיו, בית אורנז'-נסאו לא זכה לכבוד רב בקרב בתי המלוכה באירופה, מכיוון שתפקיד הסטאדהאודר לא עבר בירושה. מאוריץ במסגרת מאמציו למצוא בעלי ברית נגד ספרד, נפגש מאוריץ עם אחמד בן קאסים אל-חַגַ'רִי, ודן עמו על הקמת ברית בין הולנד, האימפריה העות'מאנית ומרוקו נגד ספרד, אולם הברית בסוף לא יצאה אל הפועל.

בשנת 1609 הביא יוהאן ואן אולדנבארנפלט לחתימה על הסכם הפוגה של 12 שנים מהמלחמה עם ספרד, על אף התנגדותו של מאוריץ. בעקבות כך פרץ מאבק עז בין השניים, שקודם לכן היו ידידים טובים. בשנת 1618 הביא מאוריץ למעצרו של ואן אולדנבארנפלט, ולהוצאתו להורג בעריפת ראשו. לאחר מכן הפך מאוריץ לשליט הבלתי מעורער של הרפובליקה ההולנדית, ולאחר מותו של אחיו למחצה פיליפ וילם, נסיך אורנז', אף ירש ממנו את התואר "נסיך אורנז'. בשנת 1621 התחדשה המלחמה עם ספרד, כחלק ממלחמת שלושים השנים, והספרדים בראשות אמברוסיו ספינולה זכו להצלחות. בשנת 1625 הטילו הספרדים מצור על העיר ברדה, וב-23 באפריל אותה שנה מת מאוריץ בעיצומו של המצור.

## אילן יוחסין

## קישורים חיצוניים

* 

קטגוריה:נסיכי אוראניה-נסאו
קטגוריה:אישים הקבורים בכנסייה החדשה בדלפט
קטגוריה:ילידי 1567
קטגוריה:נפטרים ב-1625
הנס פפלוגלר

**יוהנס כריסטיאן "האנזי" פפלוגלר**, ובקיצור **הנס פפלוגלר** (בגרמנית: **Johannes Christian "Hansi" Pflügler**, נולד ב-27 במרץ 1960 בפרייזינג שבבוואריה, גרמניה המערבית) הוא כדורגלן עבר גרמני ששיחק בעמדות המגן השמאלי והבלם בקבוצת באיירן מינכן מליגת הבונדסליגה, וזכה עמה בחמש אליפויות ושלושה גביעים. פפלוגלר היה בסגל נבחרת גרמניה המערבית בכדורגל שזכתה במונדיאל 1990.

## קריירת מועדונים
פפלוגלר שיחק בקבוצות הילדים של פוטינג-ויינשטפן ובאיירן מינכן, ובגיל 19 עבר לשחק בקבוצת המילואים של באיירן מינכן. תחילה שיחק בקבוצת המילואים ובקבוצה הבכירה בו זמנית, והחל משנת 1981 תפס מקום של קבע בקבוצה הבכירה, עד שנת 1992, בה סבל מפציעות רבות והחליט לפרוש ולחזור לקבוצת המילואים, בה שיחק עד שנת 1997. עם זאת, בעקבות גל פציעות בקבוצה הבכירה, שוכנע פפלוגלר על ידי המאמן ג'ובאני טרפטוני לחזור למשחק בונדסליגה אחד מול קייזרסלאוטרן. בשנת 1997 עבר למועדון החובבים בעיר הולדתו פרייזינג, בו שיחק עד שנת 2001, בה חזר לעונה בקבוצת המילואים של באיירן מינכן. לאחר מכן חזר לשלוש שנים בפרייזינג, בה סיים את הקריירה בגיל 45.
לפפלוגלר 277 הופעות בקבוצה הבכירה של באיירן מינכן, ו-36 שערים, על אף תפקודו כשחקן הגנה. פפלוגלר שיחק בגמר גביע אירופה לאלופות 1987, בו הפסידה באיירן מינכן לפורטו.

## קריירה בינלאומית
לפפלוגלר 11 הופעות בנבחרת גרמניה המערבית. הראשונה הייתה בשנת 1987 במשחק ידידות מול נבחרת ישראל. פפלוגלר ייצג את גרמניה המערבית ביורו 1988 ובמונדיאל 1990, בו היה חלק מהזכייה של הנבחרת.

## חיים אישיים
פפלוגלר הוא מהנדס בהכשרתו.

## תארים
עם באיירן מינכן:
* אליפות הבונדסליגה (5): 1984/85, 1985/86, 1986/87, 1988/89, 1989/90
* הגביע הגרמני (3): 1981/82, 1983/84, 1985/86

עם נבחרת גרמניה המערבית:
* מונדיאל: 1990

## קישורים חיצוניים

 

קטגוריה:כדורגלני באיירן מינכן
קטגוריה:מגני כדורגל גרמנים
קטגוריה:כדורגלנים גרמנים
קטגוריה:כדורגלני נבחרת גרמניה המערבית
קטגוריה:כדורגלני יורו 1988
קטגוריה:כדורגלני מונדיאל 1990
קטגוריה:גרמנים שנולדו ב-1960
מדריך ללומד

**מדריך ללומד** (באנגלית: **Tutorial**) הוא עזר למידה המשמש להעברת מידע ללומד. עד להתפתחות המחשוב היה המדריך ללומד בצורת ספר, ועם התפתחות המחשוב נוספה גם הצורה האינטראקטיבי של לומדה ממוחשבת, הממוקדת יותר בהשוואה לספר או הרצאה. המדריך ללומד מלמד באמצעות דוגמאות ומספק את המידע הנחוץ להשלמת משימה כלשהי.

המדריך ללומד יכול ללבוש צורות רבות בהתאם להקשר, הנעות בין סדרת הוראות להשלמת משימה, עד למפגש אינטראקטיבי לפתרון בעיות. הוא יכול להיות בעל אופי ליניארי או מתפצל (כמו תרשים עץ).

## מדריך ללומד מבוסס מחשב
ממוזער|250px|סרטון הדרכה על השימוש ב- WikiLove

בלמידה משולבת מחשב, מדריך ללומד הוא תוכנת מחשב המיועדת לסייע למשתמש ללמוד כיצד להשתמש בחלקים של תוכנה או אפליקציה. למשל: אופיס, תוכנת הפעלה, כלי תכנות, או משחקי מחשב.

ישנם שלושה סוגים של מדריכי לומד ממוחשבים:
* סרטון שבו צופה המשתמש.
* מדריכים אינטראקטיביים ללומד שבהם המשתמש עוקב אחרי הוראות המוצגות על המסך (ולעיתים גם צופה בסרטוני הדרכה קצרים), כאשר במשך הפעילות המשתמש מקבל משוב על הפעולות שלו.
* מפגשים מקוונים שבהם משתמשים משתתפים מרחוק בהרצאות בזמן אמת, למידה מקוונת או סדנאות על ידי תוכנה לניהול ישיבות ברשת.

### לומדה

לומדה היא תוכנת מחשב שמטרתה הקניית ידע ומיומנויות מוגדרות למשתמש בה. לאורך השנים נוצרו תוכנות רבות המנצלות את יכולת המחשב למטרת למידה ממוחשבת. קיימים סוגים רבים של לומדות: לומדות ללימוד שפות, לומדות ללימוד מתמטיקה, לומדות להקלדה עיוורת ועוד.

## אינטרנט
[ממוזער|250px|דוגמה ל[צילום מסך שיכול לשמש במדריך ללומד]]
ממוזער|250px|מדריך ללומד בצורת מסמך הניתן להורדה באמצעות האינטרנט

מדריכים ממוחשבים ללומד באינטרנט יכולים לבוא בצורה של הקלטה או צילום של מסך, מסמך כתוב (מקוון או ניתן להורדה), פעילות אינטראקטיבית, או קובץ שמע שבו קריין מקריא הוראות לפעולה.

מאפיינים נפוצים של מדריכים ללומד:
* היכרות עם התצוגה, אשר לרוב מסבירה את ממשק המשתמש.
* הדגמה של תהליך, על ידי דוגמאות המראות את צורת העבודה הרצויה, אשר לרוב מפורקים לתתי חלקים מובחנים.
* כלים לחזרה ותרגול, אשר מחזקים או בוחנים את ההבנה של התכנים שהוצגו קודם לכן.
* מעבר לחלקים או שיטות אחרות אשר מתבססים על ההדרכה שניתנה.

אומנם לעיתים קרובות מתייחסים למדריך ללומד כרשימת הוראות או טיפים, אולם שימוש זה עלול להיות מטעה.

## אקדמיה

ההוראה השגרתית באוניברסיטאות ובמכללות היא הוראה פרונטלית, שבה המורה בקורס, בדרך כלל איש סגל אקדמי בכיר, מתמקד בידע התאורטי הנכלל בקורס. לעומתו, עוזר ההוראה עוסק במטלות נוספות הקשורות בקורס, כגון תרגול החומר הנלמד, בדיקת תרגילים שפתרו הסטודנטים במסגרת שעורי בית שניתנו להם והכנת מעבדות.

בנוסף על השימוש במדריכים ללומד ככלי ללמידה מבוססת מחשב, במסגרת קורסים אקדמאיים במוסדות להשכלה גבוהה נהוג לכלול גם שיעורי תרגול (Tutorial class) בקבוצות קטנות המועברים על ידי המרצה או עוזר הוראה מטעמו. תרגולים אלו מאפשרים מתן תשומת לב אישית יותר לכל סטודנט. על פי רוב, שיעורי התרגול מתקיימים כמפגשי פנים מול פנים, אך הם יכולים גם להתקיים באופן מקוון.

## ראו גם
* הדרכה
* מדריך למשתמש

## קישורים חיצוניים

* Extra Credits: Tutorials 101 – סרטון הסבר של Extra Credits  
* לומדה בנושא יצירה ועריכה של ערכים בוויקיפדיה, באתר ויקימדיה ישראל

קטגוריה:אינטרנט
קטגוריה:למידה
קטגוריה:יישומי מחשב
קטגוריה:הדרכה
מרחץ הדמים של סטוקהולם

ממוזער|טבח סטוקהולם, 1520
**מרחץ הדמים של סטוקהולם** (ידוע גם כ**טבח סטוקהולם**, בשוודית: **Stockholms blodbad**, בדנית: **Det Stockholmske Blodbad**) היה שרשרת משפטים והוצאות להורג שהתקיימו בסטוקהולם בין ה-7 ל-9 בנובמבר 1520. המאורעות החלו מיד לאחר שהמלך כריסטיאן השני (שלאחר הטבח נודע בשוודיה כ"כריסטיאן הטיראני") הומלך כמלך שוודיה והארכיבישוף גוסטב טרול (Trolle) נקם את נקמתו בתומכיו של סטן סטורה הצעיר ובאלה שהדיחו אותו מכס הארכיבישוף והאשים אותם בכפירה. בהסתמכותו על המשפט הקאנוני הוציא להורג כ-100 בני אדם בתקופה של יומיים בלבד. בין אלו שהוצאו להורג היו רבים מבני האצולה השוודית שתמכו במשפחת סטורה במהלך השנים שקדמו לטבח.

## קישורים חיצוניים

* 

קטגוריה:סטוקהולם: היסטוריה
אודו הורסמן

אודו הורסמן (בגרמנית: **Udo Horsmann**, נולד ב-30 במרץ 1952 בבקום שבגרמניה) הוא כדורגלן עבר גרמני ששיחק בעיקר בבאיירן מינכן בעמדת המגן.

## קריירת מועדונים
הורסמן גדל במועדון הספורט של בקום, שם שיחק עד שנת 1975, בה נתגלה כישרונו, ועבר לבאיירן מינכן. בקבוצה הבווארית זכה כבר בעונתו הראשונה בגביע אירופה לאלופות, שהיה השלישי ברצף של באיירן מינכן, והגיע עם הקבוצה לגמר נוסף ב-1982, בה הפסידה הקבוצה לאסטון וילה. הורסמן זכה עם באיירן מינכן בנוסף בשתי אליפויות בבונדסליגה, בגביע מקומי אחד, ובגביע הביניבשתי בשנת 1976. הורסמן צבר 229 הופעות בבאיירן מינכן, וכבש 20 שערים.

בשנת 1983, לאחר 8 עונות בבאיירן מינכן, עבר לעונה אחת בסטאד רן מהליגה הצרפתית, ואחר כך לעונה בנירנברג. את הקריירה סיים הורסמן במינכן 1860, בה שיחק עונה אחת, עד לפרישתו בשנת 1986.

## תארים
עם באיירן מינכן:
* אליפות הבונדסליגה (2): 1979/80, 1980/81
* הגביע הגרמני: 1981/82
* גביע אירופה לאלופות: 1975/76
* הגביע הביניבשתי: 1976

## קישורים חיצוניים

קטגוריה:גרמנים שנולדו ב-1952
קטגוריה:כדורגלני באיירן מינכן
קטגוריה:כדורגלני סטאד רן
קטגוריה:כדורגלני נירנברג
קטגוריה:כדורגלני מינכן 1860
קטגוריה:מגני כדורגל גרמנים
קטגוריה:כדורגלנים גרמנים
בלמון-סור-לוזאן

**בלמון-סור-לוזאן** (צרפתית: Belmont-sur-Lausanne, מילולית: הר יפה מעל לוזאן) הוא פרוור של העיר לוזאן, שבקנטון וו, בשווייץ.

בלמון-סור-לוזאן מוכר כרשות מקומית. הוא מצוי 3.5 קילומטרים (בקו אווירי) ממזרח למרכז העיר לוזאן, במחוז לבו-אורן ואין לו רצף של שטח בנוי עם העיר. הפרוור מצוי על הר גבוה ונשקף ממנו נוף של לוזאן, של אזור לבו (שהוא אתר מורשת עולמית) ושל אגם ז'נבה. גובה מרכז היישוב הוא 610 מטרים מעל פני הים, לעומת לוזאן, שגובהּ הוא 495 בלבד.

שטח הפרוור הוא 2.65 קילומטר מרובע, מתוכם כ-35% מוקצה לחקלאות (בעיקר שטחי מרעה לפרות) וכ-30% הוא יער. מחיר הקרקע הזול במקום מאפשר בנייה של מתקני ספורט ושעשועים גדולים יחסית, שתופסים עוד מהשטח. בסופו של דבר, רק מעט משטח הפרוור משמש למגורים. נכון לדצמבר 2014, גרו בפרוור כ-3600 איש.

הפרוור מקושר לעיר לוזאן, בקו אוטובוס מקומי בודד, בעל תדירות נסיעות נמוכה.


Belmont-sur-Lausanne church.JPG|כנסייה ביישוב


## קישורים חיצוניים

* 

## הערות שוליים

קטגוריה:וו (קנטון): קומונות
קטגוריה:לוזאן
פיאסקי

**פיאסקי** (בבלארוסית: **Пескi**, פייסקי; בפולנית: **Piaski**; ביידיש: **פיעסק**) היא עיירה במחוז גרודנו שבמערב בלארוס, בה התקיימה עד השואה קהילה יהודית גדולה.

## תולדות היישוב
פיאסקי נזכרת לראשונה במאה ה-16, ובמאה ה-17 הייתה בבעלות משפחת האצולה הפולנית ספייהה. בחלוקת פולין השלישית בשנת 1795 נכללה העיירה בתחום האימפריה הרוסית, ובשנת 1921, על פי הסכם ריגה, נכללה בתחום הרפובליקה הפולנית השנייה.

## יהודי פיאסקי
בשנת 1897 נמנו בעיירה 1,615 יהודים. בין מלחמות העולם נמנו בה כ-1,200 יהודים, כשלושה רבעים מתושביה, והתקיימה בה פעילות של המפלגות היהודיות השונות, תוך פעילות של בית ספר עברי. פעילות זו נאסרה עם כיבוש האזור בידי הסובייטים בספטמבר 1939.

בסוף יוני 1941 נכבשה העיירה בידי הגרמנים, ואלו החלו מיד בביצוע מעשי שוד, השפלה ורצח בקרב יהודיה. לאחר מספר ימים הוטלו על יהודי העיירה גזירות שונות, ובהן הגבלות תנועה, חובת ענידת טלאי צהוב וגיוס לעבודות כפייה.

בנובמבר 1941 רוכזו יהודי העיירה בגטו מגודר שהוקם בה, אליו הובאו יהודים נוספים מיישובי הסביבה. בגטו שררו תנאי רעב וצפיפות קשים, ומעת לעת הוטלו על יושביו תשלומי כופר.

ב-2 בנובמבר 1942 נערכה בגטו שבעיירה אקציה. לאחר סלקציה נרצחו הקשישים והחולים, וכ-1,600 היהודים הנותרים הוצעדו למחנה ריכוז ליד וולקוביסק, ממנו שולחו כעבור מספר ימים למחנה ההשמדה טרבלינקה. יהודים מסתתרים שנתפסו לאחר מכן בשטח הגטו נורו במקום.

## קישורים חיצוניים

* ספר יזכור פיעסק מוסט באתר ספריית העיר ניו יורק. 
* 
* 
* 
* 

קטגוריה:גטאות בבלארוס
קטגוריה:מחוז גרודנו: עיירות יהודיות
קטגוריה:פרובינציית ביאליסטוק (1919–1939)
פיונטק

**פיונטק** (בפולנית: **Piątek**, ביידיש: **פּיאָנטקע**) הוא כפר במחוז לנצ'יצה שבפרובינציית לודז' בפולין, בו התקיימה עד השואה קהילה יהודית גדולה.

הכפר הוא "המרכז הגאומטרי" של פולין, כלומר המרכז הגאומטרי של המעגל שעובר בנקודות הקיצון של המדינה.

## תולדות היישוב
לפיונטק הוענקו זכויות עיר במאה ה-14, הגם שרוב תושבי המקום נותרו חקלאים. בשל השתייכות היישוב לכמורה הקתולית, נאסרו בו מגורי יהודים עד סוף המאה ה-18. בשנת 1870 ניטל מהיישוב מעמדו העירוני.

## יהודי פיונטק
בין מלחמות העולם נמנו ביישוב כ-1,300 יהודים מתוך כ-3,200 תושבים. עם כיבוש היישוב בידי הגרמנים ב-9 בספטמבר 1939, רצחו בו אלו כמה עשרות עובדי כפייה פולנים ויהודים. בתקופה שלאחר מכן, נמלטו מהכפר רוב יהודיו. ב-1 בינואר 1940 רוכזו 838 היהודים שנותרו ביישוב בגטו שהוקם בו, אשר מעת לעת נערכו בו הוצאות להורג בתלייה של יהודים.

ב-22 באפריל 1942 שולחו היהודים שנותרו בגטו שבכפר למחנה ההשמדה חלמנו.

## קישורים חיצוניים

* פיונטק באתר מרכז מורשת יהדות פולין
* 
* 
* 
* 

קטגוריה:לודז' (פרובינציה): יישובים
קטגוריה:קהילות יהודיות בפולין
קטגוריה:גטאות בפולין
קטגוריה:קהילות יהודיות שהושמדו בשואה
פילזנו

**פילזנו** (בפולנית: **Pilzno**; ביידיש: **פילזן**) היא עיירה במחוז דמביצה שבפרובינציית פודקרפצקיה בפולין, כ-12 ק"מ מדמביצה, בה התקיימה עד השואה קהילה יהודית.

## תולדות היישוב
העיירה נזכרת לראשונה בשנת 1105, ובשנת 1354 הוענקו לה זכויות עיר. בשנים שלאחר מכן הפכה העיירה למרכז מסחרי לסביבתה, בו התקיימו ירידים וימי שוק.

במאות ה-15 וה-16 נחרבה העיירה, תחילה בידי ההונגרים, ולאחר מכן בידי הטטרים. כמו כן, פגעו בעיירה מספר שריפות גדולות, ובאמצע המאה ה-17 הוחרבה פעם נוספת בידי גייסות האימפריה השוודית.

## יהודי פילזנו
ממוזער|שער בית הקברות היהודי בפילזנו.
עד שנת 1577 ישבו בעיירה מספר יהודים, אך באותה שנה ניתן לעיר כתב זכויות האוסר על ישיבת יהודים בה. רק במחצית השנייה של המאה ה-19 השתקם היישוב היהודי בעיירה.

במהלך הכיבוש הרוסי בתחילת מלחמת העולם הראשונה עזבו את העיירה רבים מיהודיה, ורכושם נבזז. לאחר נסיגת הרוסים, הגיעו לעיירה כ-12,000 פליטים יהודים מיישובי הסביבה. בנובמבר 1918 ערכו איכרים פולנים פרעות ביהודי העיירה, ומאורעות אלו שבו על עצמם במאי 1919. לאחר המלחמה, עזבו את העיירה רבים מיהודיה. בין מלחמות העולם השתקמה הקהילה בעיירה, והתקיימה בה פעילות ציונית, לצד פעילות של אגודת ישראל.

במהלך שנות השלושים של המאה ה-20 התרבו ההתנכלויות האנטישמיות בעיירה, ובשנת 1936 נרצח בסמוך לעיירה זוג קשישים יהודים. בשנים אלה נמנו בעיירה כ-800 יהודים, מתוך כ-3,500 תושבים.

בין השנים תרנ"ה-תר"ס כיהן ברבנות העיירה רבי בצלאל הורוביץ (בנו של רבי נפתלי חיים מדז'יקוב).

עם כיבוש העיירה בידי הגרמנים בספטמבר 1939, החלו אלו בגיוס יהודיה לעבודות כפייה ובביצוע מעשי רצח ביהודי היישוב. ב-20 ביוני 1942 רוכזו כ-1,500 יהודי העיירה וסביבתה בגטו שהוקם בה. באקציה שנערכה בגטו כעבור זמן קצר נרצחו 17 יהודים במקום, וכל יתר היהודים גורשו לגטו דמביצה, ממנו שולחו למחנה ההשמדה בלז'ץ.

## קישורים חיצוניים

* 
* פילזנו באתר מרכז מורשת יהדות פולין
* 
* 
* 
* 

קטגוריה:פודקרפצקיה: יישובים
קטגוריה:קהילות יהודיות בפולין
קטגוריה:גטאות בפולין
קטגוריה:קהילות יהודיות שהושמדו בשואה
פיריאטין

**פיריאטין** (באוקראינית: **Пирятин**) היא עיר במחוז פולטבה שבאוקראינה, בה התקיימה עד השואה קהילה יהודית גדולה.

## תולדות היישוב
פיריאטין נזכרת לראשונה בשנת 1155, ובשנת 1239 נהרסה בידי המונגולים. לאחר מכן שוקמה העיר, ונשלטה בידי הדוכסות הגדולה של ליטא.

תחת שלטון האימפריה הרוסית בסוף המאה ה-18 הפכה פיריאטין לעיר מחוז, ונבנתה בה קתדרלה. בשנת 1802 נכללה העיר במחוז פולטבה.

## יהודי פיריאטין
בתחילת המאה ה-20 חיו בעיר כ-3,100 יהודים, קרוב למחצית תושביה. בפברואר 1919 נערך בעיר פוגרום בידי חיילי הצבא הלבן, בו נרצחו 19 יהודים.

ב-18 בספטמבר 1941 נכבשה העיר בידי הגרמנים, ואלו ריכזו את יהודיה בגטו קטן, בו נצטוו בענידת סרט זרוע. במרץ 1942 נמנו בגטו 1,530 יהודים.

ב-6 באפריל 1942 החל חיסול גטו פיריאטין. במשך ארבעה ימים נרצחו כל יושביו בידי גרמנים ושוטרים מקומיים בכפר פירוגובסקאיה לוודה. ב-18 במאי 1942 נרצחו עוד כמה עשרות יהודים שנתפסו מסתתרים בעיר.

## קישורים חיצוניים

* 
* 
* 
* 

קטגוריה:מחוז פולטבה: ערים
קטגוריה:שואת יהודי אוקראינה
קטגוריה:יישובים שהוקמו במאה ה-12
המוזיאון הפתוח בהאקונה

**המוזיאון הפתוח בהאקונה** (ביפנית: 箱根 彫刻の森美術館  הקאונה צ'וקוקו נו מורי ביג'וצוקן) הוא המוזיאון הפתוח המוקדש לפיסול מסוף המאה ה-19 ואילך, הממוקם בהאקו֗נֶה, במחוז קנאגווה שביפן.
## תיאור
המוזיאון הפתוח בהאקונה נפתח בשנת 1969 בהאקונה, יפן והיה המוזיאון הראשון מסוגו ביפן. הוא משתרע על שטח של כ-70 דונם. חלקו העקרי של המוזיאון מוקדש לגן פסלים המכיל כ-120 יצירות המוצבות על רקע הנוף המקומי. אוסף המוזיאון כולל למעלה מאלף פסלים ויצירות אמנות מאת אמנים אירופאים כאוגוסט רודן, אומברטו בוצ'וני, ז'ואן מירו, אנטוני גורמלי, הנס אשבכר, ברברה הפוורת', קונסטנטין ברנקושי ורבים נוספים. בנוסף, מציג המוזיאון אמנים יפנים ואסייתיים. בין העבודות פסלו של יגאל תומרקין - "שבעת עמודי החוכמה שלי כמחווה להרי יפן" (1992).

בנוסף לגן הפסלים, מכיל המוזיאון מספר ביתנים. בשנת 1984, על יסוד אוסף של 188 יצירות, הוקם ביתן המוקדש לפיקאסו. הביתן כולל כיום אוסף של כ-300 יצירות של האמן בתחומי הציור, הפיסול, הפיסול הקרמי והדפס. ביתן נוסף מוקדש לאוסף יצירותיו של הפסל מדרדו רוסו ולצידן אוסף דגמים מיצירותיו של הפסל האנגלי הנרי מור. ביתן שלישי מציע תצוגה של מבחר פסלים מן המאה ה-20 ובהם יצירות של אלברטו ג'קומטי, ג'אקומו באלה ואחרים.

## ראו גם
* מוזיאון האקונה לאמנות

## קישורים חיצוניים

*  

קטגוריה:מוזיאונים פתוחים
האקונה
קטגוריה:יפן: גני פסלים
פישצ'ץ

**פישצ'ץ** (בפולנית: **Piszczac**) הוא כפר במחוז ביאלא פודולסק שבפרובינציית לובלין בפולין, בסמוך לגבול בלארוס, בו התקיימה עד השואה קהילה יהודית.

## תולדות היישוב
היישוב נזכר לראשונה במאה ה-15 ככפר פרטי בבעלות אצולה, ולאחר מכן הוענקו לו זכויות עיר. באמצע המאה ה-17 נהרס היישוב כתוצאה מפלישת האימפריה השוודית.

במהלך מלחמת העולם הראשונה ננטש היישוב זמנית, בשל הפיכתו לזירת קרבות בין צבאות רוסיה וגרמניה.

## יהודי פישצ'ץ
[שמאל|ממוזער|250px|[אנדרטה לזכר יהודי טרספול ופישצ'ץ שנספו בשואה, בבית העלמין בחולון]]
התיעוד הראשון לישיבת יהודים בכפר הוא מהמחצית השנייה של המאה ה-18. לאחר מלחמת העולם הראשונה שבו לכפר רק חלק מיהודיו. בין מלחמות העולם נמנו ביישוב כ-400 יהודים, כמחצית מתושביו, והתקיימה בו פעילות של המפלגות היהודיות השונות. בשנת 1937 פרעו פולנים ביהודי היישוב, תוך ניפוץ שמשות בבתיהם.

במסגרת הסכם ריבנטרופ–מולוטוב נכלל היישוב בתחום השלטון הגרמני בפולין בסוף ספטמבר 1939. בשלב זה נותרו ביישוב כ-200 יהודים, אך בהמשך העבירו אליו הגרמנים מאות יהודים מכפרי הסביבה וכ-700 עובדי כפייה יהודים. יהודי היישוב חויבו בענידת סרט זרוע ובביצוע עבודות כפייה, ומעת לעת נרצחו חלקם. בהמשך, רוכזו יהודי היישוב בגטו שהוקם בו.

באוקטובר 1942 שילחו שוטרים פולנים את כל יושבי הגטו שבכפר בקרונות משא למחנה ההשמדה סוביבור. בשעת הסלקציה, שולחו מעט מיהודי הגטו לעבודה במיינדזיז'ץ פודלסקי.

## קישורים חיצוניים

* פישצ'ץ באתר מרכז מורשת יהדות פולין
* 
 

קטגוריה:לובלין (פרובינציה): יישובים
קטגוריה:לובלין (פרובינציה): עיירות יהודיות
קטגוריה:גטאות בפולין
קטגוריה:קהילות יהודיות שמונצחות בבית העלמין הדרום
חנוך חסון (רב)

הרב **חנוך חסון** (י"ז באייר ה'תרכ"ז, 22 במאי 1867 – י"ח באב ה'תרפ"ט, 24 באוגוסט 1929) היה אב בית דין של עדת הספרדים בחברון.

## ביוגרפיה
חסון נולד ב-22 במאי 1867 למרדכי, סוחר אמיד מעסקני כוללות העיר, ולרבקה בחברון. חסון התחנך בישיבות העיר, ובגיל 15 נודע כבקי בש"ס.

במשך כמה שנים לימד חסון בתלמוד תורה של העדה הספרדית. בשנת 1900 יצא בשליחות העדה לאסוף כספים בגולה ובשובו נבחר לחבר בית הדין בחברון והפך ליד ימינו של הרב הראשי חיים חזקיהו מדיני. חסון בין היתר גם ביצע את ההגהה וההדפסה לחלקים מספרו של מדיני, "שדי חמד" ואף כתב את ההקדמה לספר.

לאחר פטירת הרב מדיני ב-1905, מונה חסון לאב בית דין של עדת הספרדים.

בשנת 1920 נבחר לשמש כחבר הסתדרות הספרדים, והפיץ את השקל הציוני.

חסון פעל רבות למען היישוב היהודי בעיר, התמחה בחקר תולדותיה ואסף תעודות קדומות. בעקבות חיבתו לחברון, סירב לעזוב אותה למרות הפצרותיהם של בניו להצטרף אליהם בירושלים, בטענה ש.

ב-24 באוגוסט 1929 במהלך פרעות תרפ"ט נרצח חסון יחד עם אשתו.

## חיים אישיים
חסון נישא לקלרה, בתו של הרב רחמים יוסף פרנקו, בשנת 1884. לזוג היו חמישה בנים: יעקב, חיים, מרדכי פנחס, יוסף, ורחמים. חנוך חסון הוא נכדו שקרוי על שמו.

## קישורים חיצוניים
* מאמר על הרב חנוך חסון ואביו.
* 

## הערות שוליים

קטגוריה:חברון: רבנים
קטגוריה:אישים הקבורים בבית הקברות היהודי בחברון
קטגוריה:אנשי היישוב הוותיק ילידי ארץ ישראל
קטגוריה:חללי הטבח בחברון
קטגוריה:אבות בתי דין
קטגוריה:אישים הקבורים בקבר אחים
קטגוריה:אנשי היישוב הוותיק ילידי ארץ ישראל במאה ה-19
קטגוריה:יהודים בארץ ישראל במחצית הראשונה של המאה ה-20
קטגוריה:ארץ-ישראלים שנולדו ב-1867
קטגוריה:ארץ-ישראלים שנפטרו ב-1929
נהרתן הגנגס

**נהרתן הגנגס** (שם מדעי: *Platanista gangetica*) הוא מין של דולפין נהרות ממשפחת הנהרתניים. הוא חי בנהר הגנגס שבהודו ומצוי בסכנת הכחדה בטבע. קרוב משפחתו היחיד הוא נהרתן האינדוס שבעבר היה תת-מין שלו.
## מאפיינים
צבעם חום הם כמעט עיוורים ומוצאים את דרכם באמצעות איכון הד חזק העוזר להם לבנות תמונה קולית של סביבתם. הלסתות ארוכות ובעלות שיניים חדות רבות והן מתעבות לקראת הקצוות. השיניים הארוכות עוזרות להם לתפוס את טרפם.
אורכם הממוצע 2.2 מטר בזכרים ו־2.4–2.6 מטר בנקבות. הצעירים נולדים באורך 200 ס"מ - (עריכה: לא הגיוני, איך נולדים 200 ס"מ ומגיעים ל-220 ס''מ). הם בעלי סנפיר גב גדול אך סנפירי חזה קטנים והם יודעים לשחות על צידם.

דולפינים מיוחדים אלה אינם חיים בלהקות כמו הדולפינים הימיים. הם חיים רק בנהר הגנגס שבהודו, בנגלדש, נפאל ופקיסטן בנהרות בעלי סחופת או מהירי זרימה. הם מחפשים שם דגים שונים למאכל.

דולפינים אלה בסכנת הכחדה כתוצאה מציד ומזיהום נהרות והם מינים מוגנים במדינות תפוצתם.

## קישורים חיצוניים

ימין|ממוזער|אדם מחזיק נהרתן מת בגנגס
## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:טקסונים שתוארו בידי ויליאם רוקסבורג
קטגוריה:נהרתניים
קטגוריה:בעלי חיים שתוארו ב-1801
קטגוריה:הודו: סמלים לאומיים
קטגוריה:הודו: יונקים
קוגיה ננסית

**קוגיה ננסית** (שם מדעי: *Kogia breviceps*) היא מין של לווייתן ממשפחת ראשתנים ננסיים. הקוגיה נפוצה ברוב האוקיינוסים אבל אין עליה הרבה פרטים. קרובת משפחתה היחידה היא קוגיה גמדית, הקטנה ממנה.

הקוגיה היא קרובת משפחה רחוקה של הראשתן גדול-הראש הענקי, אך שייכת למשפחה נפרדת וקטנה ממנו בהרבה. עם זאת מבנה הראש והלסתות שלהם דומה מאוד.

הם קטנים ממנו בהרבה, משקלם 400 ק"ג ואורכם 3.5 מטרים בממוצע. הם בעלי צבע קרם ולעיתים גם כחלחל-אפור. הראש ענקי לעומת הגוף, והלסת התחתונה קטנה מהעליונה כמו הראשתן. אזור העיניים נראה מנופח מעט והשיניים גדולות, קהות וצומחות רק על הלסת התחתונה והלשון גדולה. היא גם בעלת מצח בעל איכון הד העוזר לה לחוש את סביבתה ולהתנייד. סנפירי הגב והגפיים קטנים מאוד.

לווייתנים אלה אינם נפוצים בטבע. הם חיים בים הפתוח וצוללים לעומק שם הם צדים דיונונים ודגים קטנים. הם עולים גם לקפוץ מעל המים פעמים רבות אך מתרחקים מבני אדם וספינות.

הם חיים בדרך כלל בחבורות קטנות של עד שישה פרטים. הם מהירים מאוד אך לעיתים נטרפים על ידי עמלצים לבנים ולווייתני קטלן גדולים.

## אנטומיה
לקוגיה ננסית יש בין 50 ל-57 חוליות, בין 7 ל12 עד 14 חוליות חזה ובין 29 ל35 עד 37 חוליות מותניים. השונות יכולה לנבוע מאובדן עצמות במהלך הכנת דגימה, או וריאציות בודדות. לא ידוע שזה דימורפי מינית (כלומר משתנה בין זכר לנקבה).

ישנו שק התלוי מהמעיים הדקים ליד פי הטבעת, מלא בנוזל אדום צפוף, הנפלט במקרים בהם הקוגיה בסכנה על מנת להרחיק את התוקפים בדומה להזרמת דיו אצל תמנונאים. 

מהירותם היא 1.5 עד 3 מטרים לשנייה.

## קישורים חיצוניים

## הערות שוליים

קטגוריה:טקסונים שתוארו בידי הנרי מארי דוקרוטאי דה בלנוויל
קטגוריה:דמויי ראשתן
קטגוריה:יונקים קוסמופוליטיים
קטגוריה:בעלי חיים שתוארו ב-1838
קוגיה גמדית

**קוגיה גמדית** (שם מדעי: *Kogia sima*) היא מין של לווייתן ממשפחת ראשתניים ננסיים. קרובתה היחידה למשפחה היא קוגיה ננסית. הקוגיה הגמדית קטנה יותר מקרובת משפחתה. הם כמעט אינם נצפים בטבע.
## מאפיינים
הקוגיה היא קרובת משפחה רחוקה של הראשתן גדול-הראש, אך קטנה ממנו בהרבה. אורכה של הקוגיה מגיע ל-2.7 מטרים ומשקלה עד 250 קילוגרם. הגוף כחלחל-אפור, עם בטן בהירה ומעט מפוספסת בצהוב. הראש גדול ביחס לגודל הגוף והעיניים נראות נפוחות מעט. הלסת העליונה גדולה בהרבה מהתחתונה אך חסרת שיניים, בדומה לראשתן גדול-הראש. הקוגיה קטנה ואיטית ופעמים רבות נצפיתה נחה על פני המים.

הקוגיות צוללות לעומק רב כדי לאכול דיונונים ותמנונים שונים וגם דגים. הן עצמן עלולות להיטרף על ידי כרישים כמו עמלץ לבן או לווייתן קטלן.

הקוגיות חיות באוקיינוסים הפתוחים, בעיקר הממוזגים והטרופיים, ואינן מתקרבות לחופים, אם כי יחסית לקוגיה הננסית ניתן למוצאן מדי פעם בחופים שונים. הן נצפו באוקיינוס האטלנטי בחופי ווירג'יניה שבארצות הברית, בבריטניה ובספרד ובחופי דרום ברזיל ודרומה של אפריקה. באוקיינוס ההודי בחופים שבין דרום אפריקה לאינדונזיה ובחופי דרום אוסטרליה. באוקיינוס השקט נצפו בחופי יפן וקולומביה הבריטית שבקנדה. עם זאת, אין אומדני אוכלוסייה עולמיים ולא ידוע כמה פרטים חיים היום.
ממוזער|ימין|קוגיה גמדית שוחה|263x263 פיקסלים

## קישורים חיצוניים

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:דמויי ראשתן
קטגוריה:טקסונים שתוארו בידי ריצ'רד אוון
קטגוריה:בעלי חיים שתוארו ב-1866
נהרתן האינדוס

**נהרתן האינדוס** (שם מדעי: *Platanista minor*) הוא מין של דולפין נהרות החי בטבע בנהר האינדוס שבהודו ופקיסטן ומצוי בסכנת הכחדה. הוא קרוב משפחתו של נהרתן הגנגס ועד שנת 1970 גם נחשב לתת-מין שלו.

## מאפיינים
צבעו של דולפין זה הוא חום עכור והוא בעל לסתות ארוכות, עבות בתחילתן, ומלאות בשיניים חדות העוזרות לו לתפוס דגים. דולפינים אלה ככל הנראה עיוורים וחשים את דרכם באמצעות איכון הד. סנפיר הגב קטן אך סנפירי החזה והזנב גדולים. עם זאת, הם איטיים מאוד. הם יכולים לשחות על צידם ומדי פעם קופצים מהמים.

אורכם הממוצע 2.2 מטר בזכרים ו-2.4-2.6 מטר בנקבות. הקטנים בדרך כלל באורך 200 ס"מ בלידה והם מתבגרים במהירות ועוזבים את האם תוך כמה חודשים לאפיקים אחרים בנהר.

הם מחפשים בקרקעית הנהר או על פני המים, סרטנים ודגים כמו קרפיון, שפמנון, גובי וכו'.

נהרתן האינדוס ייחודי בכך שהוא חייב לשחות ללא הפסקה על מנת להימנע מפציעות, ובעקבות כך, ישן גם במחזורים קצרים מאוד, הנמשכים בין 4 ל-60 שניות.

דולפינים אלה חיים רק באפיקי נהר האינדוס שבהודו ופקיסטן הצפוניים. בעבר הם חיו בהרבה שטחים דרומיים יותר אבל כיום נכחדו מ-80% מאזורי תפוצתם.

כיום הם בסכנת הכחדה בטבע כתוצאה מציד ומזיהום הנהרות המקומיים. הדולפין נחשב למין מוגן.

## קישורים חיצוניים

## הערות שוליים

קטגוריה:בעלי חיים שתוארו ב-1853
קטגוריה:טקסונים שתוארו בידי ריצ'רד אוון
קטגוריה:נהרתניים
קטגוריה:הודו: בעלי חיים אנדמיים
קטגוריה:פקיסטן: בעלי חיים אנדמיים
קטגוריה:הודו: יונקים
קטגוריה:פקיסטן: יונקים
טירת מורז'

250px|ממוזער|שמאל|מבט מאגם ז'נבה על טירת מורז'
**טירת מורז**' (בצרפתית: **Château de Morges**) היא טירה שנבנתה בימי הביניים, על שפת אגם ז'נבה, משמשת כיום כמשכנם של המוזיאונים הצבאיים של וו ומוכרזת כאתר מורשת לאומי שווייצרי. הטירה נמצאת ביישוב מורז', שהוא פרוור של העיר לוזאן, שנמצא במחוז מורז' שבקנטון וו. 

הטירה והעיר מורז' הוקמו יחדיו, בידי ברון אזור וו, לואי דה סבוי, החל משנת 1286. הטירה נבנתה בכיכר העיר, על פי הדגם של טירת איוורדון, שביישוב איוורדון-לה-בן. הטירה בעלת קומות אחדות והיא בצורת ריבוע, כאשר בכול קודקוד של הריבוע ישנו מגדל עגול. אחד המגדלים גדול יותר מהשלושה האחרים והוא המגדל הראשי. מטבח הטירה בנוי בצמוד לה - מחוצה לה. הטירה עברה שינויים מבניים קלים עם השנים ובמאה ה-19 היא הפכה למחסן תחמושת ונזוקה מפיצוץ. בשנת 1925 החלו להיפתח בטירה מוזיאונים בעלי אוטירנטציה צבאית.

## המוזיאונים שבטירה

נכון לשנת 2015, מצויים בה:
* המוזיאון הצבאי של וו - (Musée militaire vaudois) נפתח בשנת 1932 ומתפרש על פני 11 חדרים. הוא מציג אוסף של נשק, כלי שריון אישיים, מדי צבא מתקופות שונות - שווייצריים פדרליים ושל מליציות קנטוניאליות כמו גם של מדינות שכנות. בשניים מהחדרים יש אוסף שמתרכז בציוד צבאי שווייצרי מאז אמצע המאה ה-19 ועד ימינו.
* מוזיאון הז'נדרמריה - נפתח ב-2006, 
* מוזיאון הארטילריה,
* המוזיאון השווייצרי למיניאטורות היסטוריות (מיניאטורות של דמויות לוחמות, Musée suisse de la figurine historique).


Crossbow pistol IMG 3841.jpg|"אקדחקשת" מאוסף המוזיאון הצבאי של וו
De Reffye.JPG|French Mitrailleuse De Reffye - מוזיאון הארטילריה
Kepi mg 3387.jpg|כובע ז'נדרמריה צרפתי
Canon marine anglaise IMG 3194.JPG|מיניאטורה של תותח ימי עתיק


## ראו גם
* ארמון רומין

## קישורים חיצוניים

* 

קטגוריה:שווייץ: מוזיאונים
מורז'
קטגוריה:וו (קנטון)
פיגוע הרכבת בוויטרי-לה-פרנסואה

**פיגוע הרכבת ב[[ויטרי-לה-פרנסואה|וויטרי-לה-פרנסואה]]** התרחש ב-18 ביוני 1961. רכבת נוסעים בצרפת ירדה מהפסים עקב התפוצצות מטען חבלה שהטמינו אנשי ארגון הצבא הסודי (OAS). כתוצאה מכך נהרגו 24 אנשים ולמעלה ממאה נוספים נפצעו. זה היה פיגוע הטרור החמור ביותר בתולדות צרפת עד לפיגועי 13 בנובמבר 2015 בפריז.

הפיגוע התרחש בשעה 15:10 בקו הרכבת משטרסבורג לפריז, ליד העיירה ויטרי-לה-פרנסואה, כ-160 קילומטרים ממזרח לפריז. מטען החבלה הונח על ידי אנשי ארגון OAS (Organisation de l'armée secrète), ארגון שהקימו אנשי צבא צרפתים שהתנגדו למתן עצמאות לאלג'יריה. הרכבת שנפגעה הייתה רכבת האקספרס מס' 12, שנעה במהירות גבוהה על הפסים. חקירת האירוע העלתה שמטען החבלה הונח על הפסים כך שיופעל על ידי הרכבת בעוברה שם.

## קישורים חיצוניים
* סרטון חדשות על הפיגוע וסרטון נוסף, באתר ina.fr

רכבת בוויטרי-לה-פרנסואה
קטגוריה:מלחמת העצמאות של אלג'יריה
קטגוריה:שמפאן-ארדן
קטגוריה:צרפת: רכבות
קטגוריה:צרפת: תחבורה ציבורית
קטגוריה:1961
קטגוריה:אירופה: פיגועי טרור נגד תחנות רכבת ורכבות
אובלנה (סוג)

**אובלנה** (שם מדעי: *Eubalaena*) הוא סוג של לווייתני מזיפות גדולים החיים בכל האוקיינוסים ובעיקר באזורים הארקטיים. הם בעלי מזיפות גדולות העוזרות לסנן את מזונם והם מיני בעלי החיים הגדולים ביותר בעולם לאחר בני משפחת לווייתני הענק.

## מיון
בסוג שלושה מינים. בעבר נכלל בהם גם המין היחידי בלנה גרינלנדית:
* המין אובלנה דרומית (*Eubalaena australis*)
* המין בלנה שחורה (*Eubalaena glacialis*)
* המין אובלנה צפון-פסיפית (*Eubalaena japonica*)

## קישורים חיצוניים

קטגוריה:ערכים שבהם תבנית בריטניקה אינה מתאימה
קטגוריה:טקסונים שתוארו בידי ג'ון אדוארד גריי
קטגוריה:בלניים
קטגוריה:בעלי חיים שתוארו ב-1864
סלאבהראד

**סלאבהראד** (בבלארוסית: **Слаўгарад**; ברוסית: **Славгород**, סלאבגורוד; בפולנית: **Sławograd** (סלאבוגראד), עד 1945: **Propoysk** (פרופויסק)) היא עיירה במחוז מוהילב שבבלארוס, על גדות נהר סוז', בה התקיימה עד השואה קהילה יהודית גדולה.

## תולדות היישוב
היישוב נזכר לראשונה בשנת 1136, ובמהלך המאה ה-14 נעשה לחלק מהדוכסות הגדולה של ליטא. באמצע המאה ה-17 נפגע היישוב כתוצאה מהמלחמה בין פולין ורוסיה, ובחלוקת פולין הראשונה בשנת 1772 נכלל בתחומי האימפריה הרוסית.

## יהודי סלאבהראד
בין מלחמות העולם נמנו בעיירה כ-2,300 יהודים, כמחצית תושביה, ובתקופה הסובייטית פעל בה בית ספר יידי.

ב-15 באוגוסט 1941, במהלך מבצע ברברוסה, נכבשה העיירה בידי הגרמנים, לאחר שרבים מיהודיה הספיקו להימלט ממנה מזרחה או גויסו לצבא האדום.

באוקטובר 1941 ריכזו הגרמנים את יהודי העיירה הנותרים בגטו קטן שהוקם בה, בו אולצו לענוד טלאי צהוב. בנובמבר 1941 חוסל הגטו שבעיירה בהדרגה. בתחילה נרצחו הגברים בתעלות נגד טנקים, לאחר מכן הנשים, ובסוף החודש הוטבעו 15 הילדים האחרונים מהגטו באגם המקומי.

## קישורים חיצוניים

* 
* 

קטגוריה:ערכים שבהם תבנית אתר רשמי אינה מתאימה להוספה אוטומטית
קטגוריה:גטאות בבלארוס
קטגוריה:מחוז מוהילב: עיירות יהודיות
קטגוריה:מחוז מוהילב: ערים